বাংলা গদ্যসাহিত্যের ইতিহাসে বিদেশির অবদানের সার্থক উত্তরাধিকারী তিনি। যে-গদ্য উইলিয়ম্ কেরির হাতে প্রাণ পেয়েছিল তাকেই অনন্য সৃজনশৈলিতায় প্রতিষ্ঠিত করেছেন দ্যতিয়েন সাহেব। বাংলা তাঁর আয়ত্ত করে নেওয়া ভাষা, কিন্তু এই অধিকার-পর্বের মাঝখানে রয়েছে দুই মহাদেশের ভিন্নতা, দুই সংস্কৃতির তফাৎ, দুই ধরনের জীবনবোধের উপলব্ধি। পাশ্চাত্য থেকে প্রতীচ্যে আগমন, ফরাসিয়ানা ভুলে বাঙালি-কৃষ্টির সঙ্গে পরিচয়, সংসার-বিলাস ত্যাগ করে সন্ন্যাস-জীবনে প্রবেশ – ফাদারের জীবনের অনেকগুলো বাঁকবদল। অথচ সব ছাপিয়ে মুখ্য হয়ে ওঠে তাঁর লেখকসত্তা। বাংলা সাহিত্যের অন্দরমহলে তাঁর গতায়াত অনায়াস, স্বচ্ছন্দ।